钦定古今图书集成/明伦汇编/宫闱典/第033卷 > 宣帝张皇后
## 钦定古今图书集成/明伦汇编/宫闱典/第033卷 > 宣帝张皇后

按《晋书后妃传》：“宣穆张皇后，讳春华，河内平皋人也。
父汪，魏粟邑令。母河内山氏，司徒涛之从祖姑也。后
少有德行，智识过人，生景帝、文帝、平原王干、南阳公
主。宣帝初辞魏武之命，托以风痹，尝暴书，遇暴雨不
觉自起收之。家惟有一婢见之，后乃恐事泄致祸，遂
手杀之以灭口，而亲自执爨。帝由是重之。其后柏夫”
人有宠，后罕得进见。帝尝卧疾，后往省病。帝曰：“老物可憎，何烦出也？”后惭恚不食，将自杀，诸子亦不食。帝
惊而致谢，后乃止。帝退而谓人曰：“老物不足惜，虑困
我好儿耳。”魏正始八年崩，时年五十九，葬洛阳高原
陵。追赠广平县君。咸熙元年，追号宣穆妃。及武帝受
禅，追尊为皇后。